open-index/open-wikipedia-markdown huggingface dataset:
Gereja Katolik

**Gereja Katolik** no sambua ba gotalua ha'uga gangowuloa ndra solohi khö Yesu Keriso nifotöi Niha Keriso. Tebörögö ia i'otarai khö ndra nifahaö Yesu samösa. Aefa larugi Roma ya'ira Fetero ba Faulo, i'anema'ö tobali Roma sambua moroi ba tölu nahia sitobali hunö (li Indonesia **') wa'anihakeriso ba ginötö da'ö, ya'ia da'ö ba [[Roma]], [[Antiokhia]] ba ba [[Alexandria]]. Börö me dadaomania so ba kota [[Roma]], andrö göi asese latötöi ia **Gereja Katolik Roma*'. Högö Gereja Katolik lafotöi ia [[Paus]] ba Paus fondrege si föföna sibai ya'ia [[Fetero]], nifataro Yesu samösa bakha ba Zura Ni'amoni'ö (Mat 16:13-19). I'otarai 2013 irugi ma'ökhö [[Paus Fransiskus]] no tobali fangali Wetero bakha ba Gereja Katolik.


Ba ndröfi 1054 aboto [[Gereja]] tobali dombua, Gereja Katolik ba [[Gereja Ortodoks]] börö wamadöni sambua fehede bakha ba [[teologi]] nifotöi *filioque''. Ba ba ginötö tebörögö nifotöi reformasi Protestan ba ndröfi 1517, nidönia'ö Martin Luther, aboto zui Gereja tobali Gereja Katolik, Gereja Ortodoks ba Gereja Lutheran. Furi hö oya sa'ae ngawalö gereja samabali ya'ira simane Gereja Kalvinis, Gereja Metodis, Gereja Anglikan, btn. Fefu ira andre to'ölö latötöi Gereja-Gereja Protestan.

Ba ndröfi 2013 so töra 1,2 miliar Niha Keriso si so bakha ba Gereja Katolik.

## Faigi göi

* Gereja
* Niha Keriso
* Gereja Katolik ba Danö Niha
* Keuskupan Sibolga
* Roma
* Vatikan
* Pastor
* Bruder
* Suster
* Kongregasi
* Ordo
* Misa
* Ekaristi
* Sakramen Fondrege Ni'amoni'ö

## Umbu
Bou auri

**Bou auri** no sambua wökhö nifobörö dungö ite (li Indonesia : *bakteri*) sotöi *[[Mycobacterium leprae]]*. Ibunu nuo worasoi bakteri andre, irege lö larasoi sa'ae niha na afökhö ba obou sambua nahia ba mbotora ma na'i irege atoru manö ia simane tuturu, btn. Baero nuo worasoi, tola ifakiko göi lala hanu-hanu, uli awö hörö bakteri andre. Fökhö andre tola tebörögö oroma ia döfi aefa fasai khö niha bakteri da'a, bahiza tola göi awena oroma ia 20 fakhe aefa da'ö. Ba gotalua ndra ere wökhö latötöi göi wökhö andre **fökhö Hansen**, börö me sanöndra bakteri Mycobacterium leprae andre samösa doto moroi ba Norwegia sotöi Gerhard Henrik Armauer Hansen (1841-1912).
Michael Schumacher

**Michael Schumacher** (tumbu 3 Januari 1969) no samösa niha Jerman si tehöngö börö wefaonia ba wahulösa moto nifotöi Formula One.
T2 (sosial)

**T2** no sambua perusahaan media sosial moroi ba Amerika nifasindro Gabor Cselle ba Sarah Oh, si no irai mohalöŵö ba Twitter. Ifahöna gu'ö si tola tefaduhu'ö (li Inggris *authenticated network*) T2 heza tola lasura duria ira sangoguna'ö ba lalau fariawö bakha ba komunitas. So ia nasa ba mbosi wanandraigö (li Inggris *beta*) ba ha nikaoni zi tola fao, heŵa'ae turia si no mufazaewe ba da'ö tola oroma ba niha sato.

**Nitöngöni:** No lafalali döi media sosial andre me 1 November 2023 tobali Pebble.

## Ofanöŵa

Fatua lö ifasindro T2 Cselle, idönia'ö wamamangadulo'ö produk konsumen si bohou ba zosou'a sotöi Area 120 okhöta Google (no laduhö). Baero da'ö tobali göi Manajer Produk Cselle ba Twitter moroi 2014 irugi 2016, heza i'ohalöŵögöi produk konsumen ba i'orifi mangawuli golayama we'amöi baero Twitter awö nga'örö tren seluler. 

Furi hö no mohalöŵö göi Sarah Oh tobali eksekutif ba Trust and Safety ba Twitter awö ba Facebook. Me luo lafofanö Oh moroi ba Twitter, ikaoni ia faoma telepon Cselle ba wondrara dödönia ba ba wame'e khönia naha halöŵö ba T2, ba wanolo wamazökhi sambua platform media sosial si bohou. Ifa'olo wama'anö T2 Cselle me November 2022.

Me 2023, ifataro Michael Greer T2 tobali *chief technology officer*, si no irai tobali direktur senior ba Discord.

## Platform

Iŵa'ö T2 wa töi perusahaan andre lö nasa te'etu'ö ba tola tefalali.

T2 no sambua moroi ba zi ha'uga platform media sosial niŵa'ö niha tobali alternatif khö Twitter aefa i'okhögö Twitter Elon Musk. Itehegö 280 hurufo bakha ba duria nisura zangoguna T2. Itutunö Cselle wa i'eregesi tödö ena'ö fondrege fakhili platform andre ba Twitter si föföna sibai. Ifaduhu'ö göi sekuriti awö fitur *keamanan* T2 simane otentifikasi zangoguna. 

Ohitö dödö T2 ena'ö ba zi so föna ifaduhu'ö ia sangoguna faoma identitas si fao ba aplikasi awö famareso faoma selfie. Edöna i'oguna'ö wamareso niha awö fa'onekhe artifisial (li Inggris *artificial intelligence*) ba wamalua moderasi T2. 

Me 25 April 2023, ibörötaigö sistem wogaoni T2 ena'ö ya'ira si töra ambö 1.000 niha si no fao awö tola göi lakaoni nawöra ba plaftorm T2, tenga sa'ae ha wamo'ösi formulir antri. Tola ikaoni irugi 5 niha ero sangoguna ba tola göi i'andrö nasa töra moroi ba da'ö na moguna. Iada'a ha tola mufaigi nösi T2 yaŵa ba gu'ö.

## Khai-khai baero

* Official T2 Website 

## Umbu
Sisobambowo, Mandrehe

**Sisobambowo** no sambua desa ba Kecamatan Mandrehe, Kabupaten Nias Barat. Kodenia ba wamatörö Indonesia 12.25.05.2020.

Sisobamboŵo andre ba no sambua ba gotalua zi 20 banua si so bakha ba kecamatan Mandrehe. Fa'ebolonia 6,94 km (*kilo meter*) ma 8,94 % moroi ba wa'ebolo kecamatan Mandrehe. Si föfö mbanua andre ba no ahatö si'ai ba zinga nungo nidanö Moro'ö, ba si föfö bö'ö ba so ba detehili. Fefu nomo sahatö ba mbewe nungo nidanö Moro'ö ba te'oli ba zinga lala sebua samahalö Kecamatan Mandrehe ba Sirombu, ba omo si so ba hili-hili oi teoli-oli göi da'ö he wa'ae so göi zi fasaule-saule si mane ba mbanua bö'ö.
Banua si faola ba mbanua Sisobamboŵo, ya'ia da'ö Balöhili.

Molo'ö data Mandrehe Dalam Angka 2019, fa'ato niha ba Zisobamboŵo 942 niha. Ba gotalua da'ö so 444 ndra matua ba 498 ndra alawe. Fao ba da'ö fefu ndraono ba satua.

## Niha mbanua

Si mane ba mbanua bö,ö, niha mbanua Sisobamboŵo tola tewa'ö oi sifatalífusö manö. Oroma da'e ba mado niha mbanua si so ba da'ö. Arakhagö fefu ira ha mado Hia. Na so mado tanöbö'ö ba lö ato, mato dombua ma tölu ngambatö si mane mado Zebua, Mado Gulöa, btn. Mado si fazambua-zambua andrö ha niha sifateŵu ira ba Zisobamboŵo si mane niha sifateöu ba mbanua bö'ö. 

## Fa'afaduhu dödö khö Lowalangi

Fefu Niha mbanua ba Zisobambowo no so agamara. Tola tewa'ö ŵa ya'ira andrö faduhu dödöra ba zangorifi boto ba noso niha molo'ö fa'afaduhu dödö Niha Keriso. Ba mbanua andrö so 3 (tölu) ngawua gosali Mbanua Niha Keriso Protestan ba 1 (sambua) Gosali Katolik. 

## Umbu
Sikhö

**Sikhö** no sambua gaurifö ngasi serangga eusosial moroi ba ngambatö *Formicidae* ba, fao ira geto ba faöhö, farahu ira ba ordo *Hymenoptera*. Sikhö berevolusi moroi ba mbörötara ya'ia geto vespoid me inötö Kretaseus. Töra moroi ba  zi 13.800 ngasi moroi ba 22.000 ngasi spesies zi no la golagö. Aoha wangi'ila sikhö andre me so antena genikulat (berlutut) ba struktur simane nodus, zi tobali famobö'ö moroi ba zato sofangamöi lafoyo sise'ise.

Sikhö andre ba lalau wabanuasa (fao ba orudu ba zi sambua nahia) ba fa'oyara no oi fabö'ö-bö'ö. I'oroi ngawawa zi ngafulu nga'eu zikhö si so ba dögi-dögi danö si gide-ide  irugi ba ngawawa sebua si so ba göla danö sebolo. Tola irugi ma to sazuta wa'oyara. Ngawawa sebua andre no so dekhe ba sigelo zikhö, si lö asese mo'ono ba lö mo'afi, abölö oya ira tobali sikhö sohalöwö (ergat), awö tobali saradadu zikhö, ba sohalöwö tanöbö'önia. Arakhagö oi fefu ngawawa zikhö andre ba so khöra la'imba zikhö nifotöi "drone" ba so göi sageu ma töra sageu zigelo sasese mo'ono nifotöi "ratu" (gine). Ngawawa-ngawawa da'a ba tola lamane ia superorganisme (aurifö sitehude moroi ba gurifö tanöbö'ö) me sikhö andre ba no so khöra wahasara dödö, falulu fohalöwö ba wolasoni ngawawara.

Sikhö andre ba no arakhagö i'awawaisi ma'asagörö uli danö. Sambua mbolokha danö si lö irai so sikhö sowanua (asli), ya'ia Antartika faoma hulo-hulo sitesafi. Sikhö andre ba tola auri ia ba nahia saukhu-aukhu (tropis) ba ba nahia sabasö-basö.

Hewa'ae no ide-ide mbotora, sikhö no sambua aurifö sabölö ba gulidanö. Zikhö simatua tola i'ohe noro si limawulu kali fa'abua mbotonia, tola tafaedogö ia faoma gaza si tola mo'osa'ö noro dua kali fa'abua mbotonia. Ba hiza, ha kumbang badak zi tola wosaingi zikhö, si tola mamazawa wa'abua 850 kali wa'abua mbotonia.

Ba li Inggris, sikhö la ŵa'ö  ant lahalö moroi ba wehede *emmet*, moroi *ǣmette* (li Inggris satua)  . Ba li Jerman la ŵa'ö *Ameise* nihalö moroi ba *ǣmaitjōn (Jerman) so eluaha: si fa'usu. Ba ba li Indonesia laŵa'ö: semut. Ba ba Danö Niha laŵa'ö: sikhö.

Sikhö andre ba no so ia i'otarai luo föna. Ba mbuku Gamabu'ula Si Föföna, ba tesendra zinura samatunö sikhö andre. Labali'ö ia duma-duma ma maeodo-maedo.  

Ae faigi zikhö andrö, yaʼugö si no areu; faigi gamuatania, enaʼö ösöndra waʼatua-tua. Lö salaŵa khöra, lö mandru, lö solohe; Ba laʼalui zui mbalazora na baŵa mosino, lahöna göra na baŵa wamasi. 

Sikhö andre, na arakhagö so ia ba zi sagörö ulidanö. Hiza so mbanua si lö oya zikhö andre, simane ba Islandia, Greenland, faoma Hawaii. Sikhö andre, mangahaogö so ba zi 15–20% moroi ba *biomassa* gurifö si so ba dete danö.

Ngawalö zikhö andre si no oi la'ila niha, simane; sikhö saitö, te hulö Gegewukhö ia na ba Danö Niha, sikhö sebua, sikhö soyo *(semut api)*, Sikhö Hombo ma ba li Indonesia lamane; *semut rangrang*. Henu asese latötöi faoma fanötöi; sikhö safusi *(semut putih)* hiza lö fao ia ba gangolifa zikhö, heŵa'ae so khöra wa'afagölö ba lala wa'auri. 

## Umbu
Goa

**Goa** (töi ilmiah *Tinea Capitis*, li Indonesia *kurap kulit kepala*) no fökhö guli sasese so ba dete högö ndraono sigide-ide ba he iraono sibohou ebua. So oya dalu-dalunia, ba gotaluania dalu-dalu sotöi *Terbinafine*
Twitter

**Twitter** (awena sibai lafalali döinia tobali X) no sambua media sosial ba samolala fariawösa sosial ni'okhögö ba ni'ohalöŵögöigö X Corp, sambua perusahaan Amerika, ba sanohugö Twitter, Inc. Sangotahögö zangoguna'ö Twitter baero Amerika Serikat no Twitter International Unlimited Company si so ba Irland, ba börö da'ö so fefu zangoguna si so baero Amerika Serikat barö goi-goi negara Irland ba goi-goi wangirö'ö data khö Uni Eropa.

Ba Twitter lasura nifotöi *twit* ira sangoguna, ya'ia da'ö teks, gambara ma zui video. Tola ifa'ohe'ö *twit* sangoguna si no tefasura'ö töi ba no möi bakha, ba tola göi ihöndrögö hagu "Like" ba wangoroma'ö wa'omasi ia nösi sambua 'twit', ma zui ifa'ohe'ö zura khö samösa zangoguna bö'ö nifotöi DM (li Inggris *direct message*). Ba wariawösa la'oguna'ö wuka gu'ö (*browser*) ma zui aplikasi ba hape ba ma zui mangoguna'ö nifotöi API (li Inggris *Application Programming Interface*).

## Umbu
Genus

**Genus** no töi sambua mbosi bakha ba wamöfö'ö ngawalö zauri ba danö ni'oguna'ö bakha ba wamahaö *biologi* (faigi gambara). Fao ba ngawalö zauri andre he ya'ira sauri nasa ma'ökhö ba he göi ya'ira si no mate, si hatö akhökhöla gamatela nifotöi *fosil* khöra zi toröi furi. Simanö göi fao ba zauri andre tenga ha sauri segebua boto, bahiza fao göi ngawalö dungö simane *bakteria* ba dungö ite simane *virus*. Famöfö'ö andre no mobosi moroi tou möi yaŵa ia, itugu alaŵa (faigi gambara). Genus no bosi si föföna yaŵa spesies (nga'eu zauri).

Duma-dumania *[[Panthera leo]]* (singo) ba *[[Panthera onca]]* (jaguar) no dombua spesies si fabö'ö si so barö genus *[[Panthera]]*. *Panthera* no sambua genus bakha ba famili *Felidae*.

Duma-duma bö'ö *[[Catus domesticus]]* (niŵaö ba khöda mao si so ba nomo) no sambua spesies barö genus *Felis*. *Felis* andre fao ia faoma *[[Panthera]]* bakha ba famili *[[Felidae]]*, heza fao fefu he mao segebua (singo, harimo, jaguar, btn.) ba he mao sigide-ide (mao, mao gatua, btn.). 

Sangetu'ö hewisa wamöfö'ö (*klasifikasi*) genus andre no ya'ira sangi'ila nifotöi ere taksonomi. Lö khönia khoi-khoi saro sibai, andrö wa tola manö alua wa i'etu'ö klasifikasi genus si fabö'ö ya'ira samatörö ba nahia bö'ö. Heŵa'ae simanö so sa'atö wamafö'ö sasese te'oguna'ö gofu heza, fao ba da'ö wa genus si bohou lötolalö'ö ifönui tölu kriteria andre tou ena'ö moguna wangozara ya'ia:
# monofili – eluahania fefu nga'ötö dua moroi yaŵa te'owuloi tobali sambua.
# so nola wa'ebolonia – böi irege tola la'ebo-ebolo'ö ia ba zi lö ola.
# so zi tohude khönia – molo'ö kriteria si faudu ba evolusi, ya'ia da'ö benua nahiania (*ekologi*), omböilania (*morfologi*) ba heza tesöndra ia ba danö (*biogeografi*); amatohula DNA khönia no "bua" ba tenga "börö" wa'afabali nga'ötö molo'ö evolusi, heŵa'ae so göi wa tobali ia börö hohou genetik (duma-dumania nifotöi *postzygotic barriers*).

Töra moroi ba da'ö silötolalö'ö tewöwöi genus moroi ba ngawua filogenetik moroi ba ngawa si fagölö simane genus tanöbö'ö.

## Umbu
Geometri

**Geometri** ya'ia da'ö sambua gangolifa moroi ba wamahaö matematika sifakhai ba ngawalö wanofu sifakhai ba zikhala ma *bentuk*. Samösa gere matematika sohalöŵö ba geometri lakaoni faoma fanguma'ö ere geometri ma *ahli geometri*. Geometri andre tefatumbu'ö ia molo'ö fangalui ngawalö zinöndra ba wanofu si fakhai ba wangerai simane fa'anau, fa'ebolo ba ha'aoya nösi zi sambua mbotoŵa, faoma famahaö moroi ba wamahaö *matematika formal* si'onarai ba *Barat sedini [[Thales]] (abad 6 SM)*. Ba abad si-3 SM geometri lafaogö ia bakha ba *aksiomatik* ni Euclid, nituhendreni moroi khö geometri Euclid, si no tobali dane-dane ba ngawalö zi fakhai ba wangerai geometri. Archimedes zangebolo'ö lala wangerai da'a ba wangalui ha wa'ebolo ba ha wa'oya nösi zi sambua nahia. Da'a ifalua tenga ha sambua lala, no itörö lala soya ba wamagölö famahaö andre ba *kalkulus integral* si no oi la'ila niha ba ginötö iada'a. Angolifa astronomi, si'oföna sibai ba wogoligö wetaro ndröfi ba dalumbanua ba wamaehagö gamakhaita ngawalö hadia ia zi so ba dalumbanua, he fa'ebolo, fa'ebua ba tanöbö'önia. Da'a moguna sibai sitobali dane-dane gumbu ba ngawalö zinofu si fakhai ba *geometrik* ba zi sambua ma ba zimatonga *milenium*. Sidombua geometri faoma *astronomi* andre no tobali dane-dane ba *dunia klasik* wa no sitobali angolifa moroi ba *Quadrivium*, *subset* moroi ba zi fitu *seni liberal* moguna sibai ena'ö oi la'ila dozi niha.

Fangi'ila moroi ba wamahaö sifakhai ba *koordinat* ni'olohesi René Descartes ba sifao ba wa'atohude wangi'ila angolifa aljabar, no möi sitobali böröta khö geometri, me sangolohesi geometris andre, simane *kurva pesawat*, na iada'a tola tesalahini moroi ba wamareso sabölö ma *analitis*, ya'ia da'ö faoma *fungsi* mazui *persamaan*. Hulö da'a mbörö wa te'ila wamahaö *kalkulus* ba abad si-17. Aefa da'ö, *teori perspektif* mamaehagö wa so abölö oya *geometri* tenga ha börö me sikhala numero so khönia, *perspektif* tefa'aso ia moroi ba *geometri proyektif*. Tandrösa geometri andre nomöi famanöi wangi'ila moroi ba wamahaö nifotöi *struktur intrinsik benda geometris* nifa'aso moroi Euler faoma Gauss ba hiza tobali dane-dane ba wangahaogö *topologi* faoma *geometri diferensial*.

## Umbu
Johannes Maria Hämmerle

**Johannes Maria Hämmerle, OFMCap** ma to'ölö lakaoni ia **Pastor Yohanes** (★ 9 Juli 1941) no samösa gere Gereja Katolik moroi ba danö Jerman, si tobali misionaris ba Danö Niha, ba i'otarai 1971 no tobali ia warga negara Indonesia. Tefaböbö ia ba gangowuloa fa'alowalangi sotöi Kapusin (li Latin: Ordo Fratrum Minorum Capuccinorum ma asese la'adogo'ö ia **OFMCap**) andrö wa asese lasura döinia Johannes M. Hämmerle, OFMCap. Götö we'asonia ba Danö Niha no toröi ba mohalöŵö ia ba zi sagörö Tanö Niha, i'otarai Telukdalam ba Nias Selatan, Gomo awö Tögizita ba Nias Tengah, ba Gunungsitoli awö Lahewa ba Nias Utara.

Baero wamalua halöŵö fa'akubalo bakha ba Gereja, no göi i'owuloi ngawalö nidunö-dunö Nono Niha awö ngawalö gama-gama sifakhai ba hada Nono Niha. Furi hö ifasindro sambua museum nibe'e töi Museum Pusaka Nias si tobali nahia heza lafahaö ira niha ba hada ba ba gama-gama Nono Niha. Ya'ia göi direktur museum andre, irege lafili samösa direktur bö'ö ba tobali ia ketua yayasan sangokhögö Museum Pusaka Nias, heŵa'ae no göi iböhöli halöŵö andre me no alaŵa sibai ndröfinia.

No oya göi isura mbuku heza ifa'oli fefu nidunö-dunö ni'owuloinia moroi ba zi sagörö Tanö Niha, so nisura ba li Indonesia, li Jerman ba ba li Inggris. Baero da'ö so göi ngawalö mbuku sanandrösa Ono Niha nifa'anönia, si tobali bua wangosilinia ba Danö Niha.

Börö wangi'ilania hada Nono Niha awö waö-waö Danö Niha asese göi lakaoni khönia sangila hada (li Indonesia: *budayawan* Nias).

 
* *Termasyhur - Teturia Desa Holi di Ulugawo, Nias* (2021)
* *Tuturan Tiga Sosok Nias* (2019)
* *Maena Nias: Sarana Penyampaian Pesan dan Kisah Hidup Orang Nias* (2018)
* *Pasukan Belanda di Kampung Para Penjagal* (2017; )
* *Turia Mazino* (2017; )
* *Daeli Sanau Talainga dan Tradisi Lisan Onowaembo Idanoi* (2017; )
* *Sejarah Gereja Katolik di Pulau Nias* (2015; )
* *Geschichten und Gesänge von der Insel Nias in Indonesien* (2005; )
* *Asal Usul Masyarakat Nias: Suatu Interpretasi* (2001; )
* *Hikaya Nadu* (1995)
* *Omo Sebua* (1990)
* *Famatö Harimao* (1986)
Eukariota

**Eukariota** no töi *domain* fefu zauri ba danö si so khönia hunö (li Indonesia *inti*, li Inggris *nucleus*) bakha ba sel. Sauri si tefaböbö ba da'a ya'ia sinumbua, aurifö ba talimbo awö sauri si ha sambua sel bö'ö si so bakha hunö.

Domain bö'ö si falalaŵa khö eukariota ya'ia *[[porokariota]]*, si so bakha bakteria ba arkaea.
Fungi

**Fungi** no sauri ba danö sigide-ide, fao khönia bakha danömö roti (li Indonesia *ragi*), kiwo (li Indonesia *jamur*) ba landröta ma nandröta (li Indonesia *cendawan*). Bakha ba wamöfö'ö fefu zauri ba danö, fefu zauri andre tefaböbö bakha ba *kerajaan fungi* (faigi gambara ba nga'örö andre). Fungi, aurifö ba sinumbua te'owuloi bakha ba domain eukariota ba mbosi wamafö'ö fefu zauri ba danö.
Telegram

**Telegram** andre sambua *aplikasi layanan* si no oi la'oguna'ö niha sato *(pengirim pesan instan)* multiplatform berbasis *Komputasi awan* sitola mu failo ba gu'ö lö labai. Hiza tenga ha ba mbanua sebua tola tesöndra ia, no irugi Danö Niha. Sifao ma lamane Klien (komputer) Telegram andre no so ia ba hapeda zamösana ita simane; (Android, iOS, Windows Phone, Ubuntu Touch) ba no tefangamöi ia göi ba *sistem perangkat komputer* simane; (Windows, macOS, Linux), tesöndra ia ba versi gu'ö nibe'e töi **WebK** faoma **WebZ**, fao khönia si lö nasa mu haogö sibai ba *protokol Telegram*. Ya'ira sangoguna'ö Telegram andre, tola mama'ohe'ö foto, video, stiker, audio, ba ngawalö hadia ia nasa. Telegram oya zi tola lafalua khönia ba wama'ohe'ö khö zisamösa niha molo'ö zomasi dödönia, ni'ehao ba duria nibini'ö ma *Secret Chat* faoma fogaoni faoma li faoma video. Telegram andre, tefaehagö si'oföna sibai ba ngaluo 14 Februari 2013 ba perangkat iOS faoma Android ba ngaluo si 20 Oktober 2013. Server Telegram tefazaewe ba zi lima *(pusat data)* nahia ba zi sagörö ulidanö, na pusat operasional tefasindro ba Dubai, Uni Emirat Arab.

Telegram lafanöi wangehao ya'ia, nibabaya Telegram Messenger LLP ba so wanolo moroi khö wirausahawan Rusia Pavel Durov. Kode pihak klien simane *perangkat lunak sistem terbuka*, hiza mangadono *blob binari*, ba kode gumbu ba versi sibohou lö nasa mufaehagö ba niha zangoguna'ö sato, na kode na lafaigi moroi ba servernia, umbu nibini'ö ma tekusi faoma aro ma *paten*. Fanema da'a, no lahaogö khönia *Antarmuka pemrograman aplikasi* ma asese laŵa'ö faoma fangadogo'ö fehede; ya'ia da'ö; API* khö zamanöi *independen''. Ba Februari 2016, Telegram no lafaehagö gangombakhata wa so ba 100 juta zangoguna'ö telegram andre ero waŵa, ba 15 miliar duria nifa'ohe'ö ero ma'ökhö.

## Umbu
Spesies

**Spesies** no sauri ba danö sangiagö bosi fondrege tou bakha ba wamöfö'ö fefu zauri ba danö nifotöi taksonomi bakha ba mbolo biologi (faigi gambara ba nga'örö andre). Fefu gaurifö ma sinumbua si fagölö tefaböbö ba zi sambua spesies. Duma-dumania Mao (*Felis catus*) no sambua spesies. So zanguma'ö, dane-dane wa tola taŵaö mao sambua spesies, ya'ia börö me na faro'a mao khö mao ba tola tumbu khöra nono mao. Bahiza abua sibai wanöndra definisi saoha simane andre.

So ngahö-ngahönö spesies ba gulidanö: so spesies zinumbua, aurifö ba fungi. Molo'ö sambua wangerai so 8–8,7 juta spesies bakha ba *[[domain]]* eukariota si fao bakha khönia aurifö, sinumbua ba fungi.

Mato ha'uga spesies tefaböbö ira ba zi sambua *[[genus]]*. Duma-dumania fefu ngawalö mao simane mao nomo (*Felis catus*) ma zui mao gatua (*Felis chaus*) tefaböbö ba genus *[[Felis]]*.

## Umbu

## Umbu
Laptop

**Laptop** ma *komputer laptop* ma zui *komputer notebook*, ba hiza asese la'adogo'ö manö **laptop** ma **notebook**, no sambua ngawalö komputer side-ide ba anifi-nifi irege oroma ia hulö sambua mbuku wanura (li Inggris *notebook*) ba tola tefedadao ia ba hagita (li Inggris: **' eluahania hagita ba **' eluahania tete) ba wangoguna'ö ya'ia.

Baero Laptop oya nasa ngawalö komputer bö'ö. Ae ba zura komputer ba wombaso ngawalö komputer andrö.

Börö me komputer desktop ba laptop no ngawalö komputer si tola la'öli ba la'okhögö ero samösa niha, andrö wa lafotöi göi ia *personal computer* ma la'odogo'ö PC (li Inggris ** eluahania si tefaböbö khö samösa niha).

Oya komputer si tenga PC, duma-dumania komputer perusahaan awö komputer server segebua, samahöna oi fefu ngawalö hadia ia zi so ba Internet.

## Faigi göi

* Desktop
* Tablet
* Telefon sonekhe
* Tandraluo sonekhe
* Komputer
Nobel

**Nobel** ma töinia sabölö faudu **Buala Nobel** no ngawalö mbuala nibe'e khö ndra niha "si no mame'e nga'öla fondrege ebua ba niha". Lafotöi ia Buala Nobel börö me fame'e buala andre no ni'oroi'ö Afred Nobel ba ahakhöŵania tehalö moroi ba gondröita niröinia furi me no mate ia. Alfred Nobel no samösa insinyur moroi ba Swedia sanöndra hewisa wamazökhi dinamit, sambua botoŵa si tola mamoka abölö-bölö simane bom side-ide. Mate ia me 1896. Isura bakha ba zura gondröitania, wa silötolalö'ö te'oguna'ö fefu gokhötania si toröi furi ba wame'e buala ni'ilada ma'ökhö lafotöi Buala Nobel. Tebe'e mbuala Nobel si föföna sibai me 1901, nibe'e khö Wilhelm Röntgen, sanöndra haga si lö oroma hörö nifotöinia haga-X (li Indonesia: , li Inggris: ) sasese la'oguna'ö ba wangai gambara nösi mboto niha.

## Umbu
Teologi

**Teologi** no töi sambua mbolo wamahaö ba universitas, *[[Perguruan Tinggi|perguruan tinggi]]* ma ba seminari, sangosili zanandrösa ba wamati niha si faduhu tödö khö lowalangi. Lafatunö ba la'osisi'ö bakha ba teologi *mbanua si yaŵa* (li Indonesia *dunia ilahi* ma *dunia supernatural*) awö lala hewisa wangi'ila lowalangi nifotöi *epistemologi* ba la'alui wanemali ba ngawalö wanofu sanandrösa ba wama'ele'ö. Fakhai wama'ele'ö andrö ba wanema wa Lowalangi awö ndra lowalangi (li Indonesia *dewa-dewi*), wa ya'ira andre so yefo danö (li Indonesia *transenden*) ma zui yaŵa danö (li Indonesia *supernatural*) ba wa la'ombakha'ö ira andre ba niha ba wa mohalöŵö ira bakha ba gulidanö andre.

Oya lala wangosili ni'oguna'ö ndra ere teologi ba wamalua halöŵöra. So zangoguna'ö hewisa worasoida lala wa'alowalangi (li Indonesia *spiritualitas*), so zanörö lala filosofi, so göi zangoguna'ö etnografi ma *[[sejarah]]* ba tanöbö'önia. La'oguna'ö fefu da'ö tobali fanolo ba wangi'ila, wamotokhi, wanandraigö, wobelegö ma zui wondrou'ö wa'alowalangi. Simane nilau göi bakha ba mbolo filosofi ba ba mbolo huku, lahalö wanofu si no so fanemalinia ba latohugö wondrou'ö ya'ia ma zui lafatöfa ia ba hadia ia bö'ö zi falukha niha.

Tola alua wa famahaö teologi tobali fanolo khö gere teologi samösa ba wangabakha'ö fangi'ilania ba tradisi wa'alowalangi ni'o'önia samösa ma zui tradisi wa'alowalangi niha bö'ö, ma zui itolo ia ba wangosisi'ö wa'alowalangi si lö tefaböbö ba zi sambua tradisi. Tola te'oguna'ö teologi ba wame'e ena'ö mamati niha si lö mamati (li Indonesia *proselitsme*), ba wamohouni tradisi si no so, ma zui ba wamaduhu'ö sambua tradisi fa'alowalangi (lafotöi ia bakha ba teologi *[[apologetika]]*); ma zui la'oguna'ö ia ba wamaedogö, ba wanenaŵa (duma-dumania wamareso nösi Zura Ni'amoni'ö) ma zui ba wolaŵa sambua tradisi. Tola göi moguna teologi khö gere teologi ba wamahuhuosi hadia zalua bakha ba tradisi wa'alowalangi si so ya'ia ma ba wame'e fanemali ba wanofu si tumbu bakha ba gotalua niha samati, ma zui ba wangalui oi ngawalö lala wamotokhi ba dödö hadia zalua ba gulidanö.

## Umbu
HEC Paris

**HEC Paris** () no sambua sekola bisnis ba sekola ni'oniagö si so ba Jouy-en-Josas, Paris, Perancis. Ba zekola andre so program *Master of Management* (MiMs), *MSc in International Finance*, *Master of Business Administration* (MBA), *Executive MBA* (EMBA), famahaö niha sedöna tobali sondrönia'ö (*eksekutif*) ba perusahaan ba organisasi, ba program *Doctor of Philosophy* (PhD).

HEC Paris no sambua moroi ba gotalua zamasindro *CEMS - Global Alliance in Management Education* ba isöndra akreditasi si mangotölu (moroi khö AACSB, AMBA, ba EQUIS).
 
## Umbu
Sörömihörö

**Sörömihörö** andre ba Danö Niha, tenga sawena la'ila, no mozawili wangi'ila ya'ia ma na'i ato zi no mangoguna'ö. Sörömihörö ya'ia da'ö *lensa* sanifi-nifi nihaogö faoma take nikhaigö ba dalinga, ba wonönö fa'atörö wangi'ila he saröu ba simanö göi ba wamaigi sahatö.
Ba ginötö iada'a, sörömihörö andre, tenga ha ba wangatörö hörö zangoguna'ö ya'ia, hiza no tefasahe wangoguna'ö ya'ia sitobali fonönö famoadu irugi so zörömihörö ni'odödögö la'ehaogö ia ba wamaigi si *tiga dimensi*.

## Waö-waö ''(Sejarah)''

### Famobörö ''(Pendahuluan)''

Sörömihörö andre si no la'oguna'ö niha irugi mane ma'ökhö, si'oföna sibai nihaogö Nero, samösa razo *(kaisar)* ba Roma, samatörö Roma ba ndröfi si 54 ofeta 68 Masehi. Nero andre na ifaigi sambua gangowuloa simane *fanari, btn* (pertunjukan) asese i'oguna'ö gara zihulö gana'a *(batu permata)* si no aeru ma ba li Indonesia asese lamane; *cekung* kara da'a i'oguna'ö göi ba wombaso, heŵa'ae lö mu'ila sibai hadia so wökhö hörö Nero andre.

### Sanöndra Sörömihörö ''(Penemuan kacamata)''

Bangsa Cina hulö na ya'ira zangoguna'ö sörömihörö si'oföna sibai simane ni'oguna'ö niha soya irugi mane ma'ökhö. Sito'ölönia sörömihörö andre tehaogö moroi ba zörömi saeru *(lensa)* nihaogö sikhalania owulo-wulo *(oval)*, hiza si'oföna sibai te'ehao ebua ma'ifu, ba takenia moroi ba zole hulu Bo'ole.  Hiza, ba wangahaogöra si'oföna sibai, la'oguna'ö kaŵe nifotambua nikhaigö ba dalinga ma söröminia lakhaigö ba dofi, bangsa Cina menggunakan dua kawat yang diberi pemberat serta dikaitkan ke telinga mereka atau lensanya diikatkan ke topi mana'i so nikhaigö ba röngö-röngö hörö. Khö bangsa Cina meluo da'ö, sörömihörö andre, la'oguna'ö sitobali hazima harazaki, irege molo'ö ya'ira wa no monönö wa'aya'ia khöra, mono'ö wa'abölö wehede-hede.

### Fa'atedou ''(Perkembangan)''

Sörömihörö andre tebörötaigö la'ila ba Eropa me abad si-13. Hiza, faehu ma'ifu moroi ba bangsa Cina, na ba Eropa la'oguna'ö ia ba wanolo fangatörö wamaigi. Na sikhala zörömihörö ni'oguna'öra arakhagö fagölö ira nihaogö ba bangsa Cina ya'ia da'ö nihaogö moroi ba *kristal batu* ma kara si hulö nidanö, ta'ila hadia ia ba zitambai, ba gero gara da'ö.

## Umbu
Mark Zuckerberg

**Mark Elliot Zuckerberg** (tumbu ) no samösa niha bisnis moroi ba Amerika, sanura program komputer, samokai börö wogalenia/wangaluinia ba internet, ba somasi-masi mame'e tolo-tolo (li Indonesia *filantropis*). Fao ia ba wamasindro mbolo gu'ö Facebook awö perusahaan yaŵania sotöi Meta Platforms (meföna Facebook, Inc.), heza tobali ia *executive chairman*, *chief executive officer*, ba *controlling shareholder*.

Möi sekola Zuckerberg ba Harvard University, heza ibörötaigö Facebook me Februari 2004 faoma awönia si sambua kos khönia, ya'ia da'ö Eduardo Saverin, Andrew McCollum, Dustin Moskovitz, ba Chris Hughes. Ba mböröta ha mato ha'uga *kampus* sangoguna'ö Facebook, bahiza i'anema'ö muzawili ia tenga ha sa'ae bakha ba *kampus* irege me 2012 so sara triliun zangoguna'ö ya'ia. Ibali'ö *publik* perusahaan andre Zuckerberg me Mei 2012 ba i'okhögö zabölö oya *share*. Me 2007, me 23 fakhe ia, tobali ia niha fondrege awuyu si so okhöta triliun moroi ba wangaluinia samösa. No i'oniagö ösa gokhötania ba wame'e tolo-tolo ba ngawalö halöŵö nifotöi filantropis, fao ba da'ö lembaga nifasindronia awö ndrongania ya'ia Chan Zuckerberg Initiative.

No irai ifa'oli Zuckerberg majalah Time tobali samösa ba gotalua 100 niha fondrege mofa'abölö ba gulidanö öfa kali ba 2008, 2011, 2016 ba 2019 ba finalis (eluahania so döinia ba gotalua ya'ira nifili) ba 2009, 2012, 2014, 2015, 2017, 2018, 2020, 2021 ba 2022. Ituyu ia majalah Time tobali *Person of the Year* me 2010, ndröfi me irugi so töra matonga triliun zangoguna Facebook. Ba Desember 2016, so Zuckerberg ba mbosi si dafulu niha fondrege mofa'abölö ba gulidanö nifa'anö majalah Forbes. Ba gangolita 400 niha fondrege oya gokhöta ba Amerika ba 2022, so Zuckerberg ba mbosi nomoro 11 faoma okhöta $57,7 triliun ba harato sindruhu khönia (li Inggris *net worth*) $134,5 triliun. Molo'ö sambua wangerai harato sindruhu khönia me September 2023 $111 triliun (molo'ö Forbes), ba börö da'ö tobali ia niha fondrege oya gokhöta nomoro 9 ba gulidanö. So sambua filem sanutunö mböröta karir Zuckerberg, fa'afökhö nitörönia si fakhai ba huku ba fa'amowua halöŵö (li Indonesia *sukses*) si föföna sibai khönia. Töi filem andrö *The Social Network*, te'oroma'ö ba zato me 2010 ba no isöndra filem andre mato ha'uga mbuala nifotöi *Academy Awards*.

Fa'atohare ba fa'alio Zuckerberg manöi miyaŵa ba *industri teknologi* no tobali börö wamareso moroi ba politik ba huku. No oya latörö wolohi ba huku ira Facebook ba samasindro ya'ia sanandrösa ba haniha zangokhögö mbolo gu'ö Facebook awö *isu* sifakhai ba privasi zangoguna. Me 2013, fao ia ba wamasindro FWD.us, sambua angowuloa same'e ena'ö aolo dödö niha ba niha moroi ba negara bö'ö somasi möi mohalöŵö ba Amerika Serikat (li Indonesia *pro-imigrasi*). 

Me 10 ba 11 April 2018, tekaoni Zuckerberg föna sambua komite parlemen Amerika Serikat ba wanemali sanandrösa ba skandal Cambridge Analytica, ya'ia me te'oguna'ö data zangoguna Facebook ba wame'e ena'ö lua-lua pemilu (*pemilihan umum*) ba zi sambua negara faudu ba zomasi niha sangandrö khö Cambridge Analytica mamalua ya'ia.
Plato

**Plato** (427-348 föna Yesu, 80 fakhe) no samösa filosofo moroi ba Yunani si tumbu ba mbanua Athena khö Ariston of Athens (ama) ba Perictione (ina). Baero ere filosofi, Plato andre no göi ere sebua matematika. Filosofi nifahaönia no oya la'o'ö niha irugi ma'ökhö, mendrua manö ba danö Eropa. Ya'ia zamasindro Akademi Plato, sambua sekola filosofi ba Athena ba ba da'ö göi ifa'ema wamahaönia si to'olö lafotöi niha *platonisme* furi ginötö auri ia.

Bua wangera-ngerania fondrege tehöngö ya'ia sambua teori sanandrösa ba nifotöi *idea*. Molo'ö Plato  fefu zoroma ba hörö ni'ilada ba gulidanö andre sindruhunia tenga si'ogötö'ö. Si'ogötö'ö sndruhu sa ba ya'ia *idea* moroi ba zoroma ba hörö andrö. Duma-dumania eu ni'ilada ba gatua, tenga si'ogötö ia. So ia ma'ökhö ba ba zi so föna no mate, ahori ba lö oroma sa'ae. Bahiza *idea* eu, si lö oroma ba hörö, ba oroma khöda bakha ba wangera-ngera, da'ö zi'ogötö'ö.

Molo'ö Plato samösa no ihalö ösa mbua wangera-ngerania moroi khö Pythagoras, Heraclitus ba Parmenides, heŵa'ae na ha moroi khö Plato tarongo zanandrösa khöra fefu.

Awö gurunia Sokrates ba nifahaönia Aristoteles, tefaböbö Plato khö ndra tuha bakha ba waö-waö filosofi. Ngawalö zura nifa'anönia no so nasa irugi ma'ökhö, 2.400 fakhe me no mate Plato. Lö aetu te'oguna'ö ngawalö zinurania ba zi ngahönö fakhe andre. Filosofinia nifotöi *Neoplatonisme* no göi tobali dane-dane filosofi he ba Niha Keriso ba he ba Islam. Iŵa'ö Alfred North Whitehead, wa na ta'angeragö tradisi filosofi Eropa andrö ha hulö famotokhi ba gahe khö Plato.

Töi Plato (plateau) eluahania *ndraso*, sambua töi nifatörö gurunia khönia, börö me mangewolo dölahulunia. Hiza fao khönia wamangewolo hulu andrö, me alaŵa ia ba sökhi zikhalania. Baero mbotonia si sökhi sibai, so fahönia ia wa'atua-tua sebua ba i'otarai ba wa'ide-idenia no so khönia khamötö dödö sebua.

Bakha ba mbuku sotöi *Republik* ifaehagö Plato hadia zi lötolalö'ö la'a'asogö ba wanema sambua dadaoma zamatörö. Famaehagö da'a, tebai so ni'okhögö samösa. Labe'e sambua wangositengagö, ya'ia da'ö; ha ba ngawalö zindruhu-ndruhu sedöna la'ohalöŵögöigö. Tanöbö'ö si lötolalö'ö te'a'asogö fa'atebokai ba harato si so.

So dombua gamuata mbua wangera-ngera Plato:
* Si fahatö khö Sokrates: no ifaedogö wangera-ngerania ba wangera-ngera Sokrates, töra-töra ba ngawalö zinurania me awuyu-wuyu ia.
* Sifagema-gema li: no i'oguna'ö gema-gema Plato ba wama'anö arakhagö fefu zinurania. Iŵa'ö bakha ba mbuku *Sura VII* wa , Bua wangera-ngera ma söndra Plato, imane; wa ibakugö wangera-ngera sindruhu fena awö taŵania, wa ba ginötö tesura ia, tobali hurufo safiso sambua gera-era. Andrö iŵa'ö wa lala sabölö faudu ba wanura mbua wangera-ngera, ya'ia mangoguna'ö gema-gema.

## Umbu
Agu

**Agu** no töi nidanö nifera'ö moroi ba mbua zinanö nifotöi *Vitis vinifera*. So khönia bakha *alkohol* mato 5-15%. To'ölö sibai labadu niha agu andre tobali awö wemanga, he ba Eropa ba he ba Timur Tengah simane ba danö Palestina, heza auri Yesu me föna. Roti ba agu no ö si to'ölö khöra. Te'oguna'ö göi agu bakha ba wangowasaini fanörötödö wemanga safuria khö Yesu nifotöi Ekaristi ma misa, börö me molo'ö tradisi ndra niha Keriso ifahowu'ö roti ba agu Yesu tobali boto ba donia samösa. Ba no i'oroi'ö khö ndra nifahaönia ena'ö latohugö wolau simanö ba wanörötödö fa'amatenia ba wangöhöli horö niha (faigi , ,  ba ).

## Galeri

Berkas:Grape Tree (42777888680).jpg|Kabu agu sebolo.
Berkas:Grapes, Rostov-on-Don, Russia.jpg|Bua agu soyo ba safusi
Berkas:Wine tasting pinot noir at WALT Wines - Sarah Stierch.jpg|Agu sedöna labadu
Berkas:Wine serving at restaurant with drip cloth.jpg|Agu ba wemanga ba restoran
Tabernakel

**Tabernakel** (li Latin *tabernaculum* eluahania ose-ose) no sambua nahia ba wangirö'ö Sakramen Fondrege Ni'amoni'ö, ya'ia da'ö roti ba agu si no mufahowu'ö tobali boto awö do Keriso, si tosai ero wangowasaini misa ma ekaristi. Börö me faduhu dödö ndra Niha Keriso wa sindruhu boto awö do Keriso ia, andrö la'irö'ö ba la'amoni'ö ia. Lalau da'a bakha ba Gereja Katolik, Gereja Anglikan, Gereja Ortodoks Timur awö ba Gereja Lutheran. To'ölö wa la'amoni'ö nahia si so tabernakel ba tobali ia nahia wangandrö.

Ba fa'awösa Mormon ba simanö göi ba fa'awösa solo'ö khö Calvin, lafotöi tabernakel sambua gosali ma nahia ni'oguna'öra ba wangandrö.

Fehede tabernakel tehalö moroi ba li Ibrani *mischkan* (משכן) eluahania ose-ose (li Indonesia *kemah*, *tenda*). Ifazökhi tabernakel andre Moze ba hili Sinai aefa itema fulu goroisa. Bakha ba tabernakel andre la'irö'ö gara wanura heza tesura fulu goroisa andrö. I'otarai da'ö lö aetu awu'a tabernakel andre fao awö ndraono Gizeraeli ba wanöröra tanösimate irege larugi danö amabu'ula ba danö Kana'ana. Me 440 fakhe aefa da'ö, lafawu'a gara wanura fulu goroisa moroi ba nose-ose nifawu'a-wu'a lumalö ba Gosali Sebua ba Yerusalem, si tobali omo Lowalangi sindruhu.

## Umbu
Töi Wanasa Ni'amoni'ö

**Töi Wanasa Ni'amoni'ö** (li Indonesia *nama baptis*) no töi si bohou nibe'e khö samösa niha sanema fanasa ni'amoni'ö. Na itema Wanasa Ni'amoni'ö samösa niha, tobali ia ono Lowalangi, hulö na tumbu ia mangawuli tobali ndroto-ndroto mboto Keriso. Andrö göi wa Sakramen Fanasa Ni'amoni'ö no dane-dane wa'auri fa'aniha-keriso ba si föföna sibai mutema fatua lö latema sakramen tanöbö'ö. 

## Waö-Waö

Hada (*tradisi*) wame'e töi si bohou andre no tebörögö ia bakha ba Zura Ni'amoni'ö samösa ba tetohugö irugi ma'ökhö bakha ba Gereja Katolik. Alua wamohouni ma fame'e töi si bohou andre ero so zalua si sindruhu-ndruhu mamulö'ö fa'auri niha. Si föföna sibai manöndra töi si bohou andre ya'ia Aberahamo, me ibulö'ö döinia Lowalangi tobali Aberahamo, me imane, "Ba böi sa'ae Aberamo döimö, Aberahamo döiu sa'ae. Furugö ŵalo soi sa ube'e ndra'ugö." Simanö göi dania wo'omonia Sara'i, töinia tobali Sara. Alua zimanö khö Yakobo göi. Aefa fasöndra ira, ibe'e khönia Lowalangi döi si bohou Israel, eluahania "niha si fasöndra khö Lowalangi ba khö niha". Simanö göi Saulo si tobali Faulo ba Kefa tobali Fetero

Tetohugö tradisi andre bakha ba Gereja Katolik irugi ma'ökhö. Ero niha sanema Fanasa Ni'amoni'ö lasöndra döi si bohou nifotöi töi wanasa ni'amoni'ö. To'ölö labe'e khöra döi ndra niha ni'amoni'ö simane Petrus, Yohanes, Fransiskus, Maria, Agata, btn. Aefa da'ö lasöndra zui döi si bohou andre niha Katolik na tobali ira sifao awö bakha ba fa'awösa wa'alowalangi (li Indonesia *biarawan* ma *biarawati*), duma-dumania na tobali Suster samösa ndra'alawe, ma zui tobali Frater ma Bruder samösa ndramatua. Afuriatania isöndra döi si bohou andre samösa niha na tobali ia Paus, duma-dumania me tobali paus Kardinal Jorge Bergoglio ihalö döi si bohou khönia Fransiskus, irege lakaoni ia Paus Fransiskus ba tenga Paus Jorge.

## Fangowasaini Töi Wanasa

Irugi ma'ökhö ato niha ba Eropa ba ba Amerika sangowasaini luo wanörötödö khö niha ni'amoni'ö, töinia no tebe'e khöra tobali töi wanasa ni'amoni'ö. La'owasaini ia hulö wangowasaini wanörötödö luo wa'atumbu (li Indonesia *ulang tahun*). Luo andre lafotöi ia ba li Jerman *Namenstag* ba ba li Inggris *name day*, eluahania luo döi. So ösa zangowasaini *name day* andre töra moroi ba wangowasaini luo wa'atumbu. So na i niha si lö mangowasaini luo  wa'atumbu, ha *Namenstag*.

## Umbu
Suster SCMM

**Suster SCMM** ma **Kongregasi SCMM** (itaria göi lakaoni ia ba li Indonesia *Suster Belaskasih*) no sambua wa'awösa fa'alowalangi bakha ba Gereja Katolik, ya'ia da'ö ira'alawe sangoniagö fa'aurira khö Keriso, irege latehegö lö okhötara samösana, lö mongambatö ira, ba löfaröi ira ba wa'awösa fa'alowalangi si tefaböbö ya'ira. La'aro'ö oi da'a me möi ira ba hölu si lö mamalö.

So ndra suster SCMM andre ba zi önö nahia ba Danö Niha: Amandraya, Hilini'ondrasi, Telukdalam, Gunungsitoli, Tuhemberua ba ba Lahewa. Tuho halöŵöra ya'ia mamatörö sekola (TK, SD, SMP, SMA) awö klinik (RSU Stella Maris ba Telukdalam ba Klinik Tabita ba Gunungsitoli).

Ifasindro kongregasi SCMM andre (ba furi hö kongregasi CMM) me 1832 P. Joannes Zwijsen ba Tilburg, Belanda. I'ila wa arakhagö fefu niha samati si so ba paroki khöra no niha simanga gazi nigazi ma'ö-ma'ökhö, irege lö aetu lumana ira, heŵa'ae abölö mohalöŵö ira. Tuho halöŵö ndra suster SCMM ba frater CMM andre ba wame'e famahaö khö ndraono niha si lumana ba ba wamaeri niha sofökhö. Andrö göi mbörö wa asese lakaoni ira "" irugi ma'ökhö.

Iada'a no so ndra suster SCMM andre ba zi sagörö ulidanö: Belanda, Belgia, Brasil, Indonesia, Filipina, Britania Raya, Timor Leste ba ba Amerika Serikat.

Me Juli 2023 tefili **Sr. Sofiani Warasi, SCMM**, samösa Ono Niha moroi ba Gidö, tobali sondrönia'ö khö ndra Suster SCMM ba zi sagörö ulidanö (li Indonesia: **).

Tola ta'ila hadia tefaböbö samösa suster ba wa'awösa andre na labe'e furi döira SCMM, simane töi suster moroi ba Gidö andrö yaŵa Sr. Sofiani Warasi, SCMM.

## Khai-khai baero

* Suster SCMM ba Indonesia: https://www.scmm.or.id
* Nahia so ndra Suster SCMM ba Indonesia: https://sistersofcharity.nl/en/indonesia

## Faigi göi

* Hölu si lö mamalö
* Frater CMM
* Kongregasi
* Ordo

## Umbu
Frater CMM

**Frater CMM** ma **Kongregasi CMM** (itaria göi lakaoni ia ba li Indonesia *Frater-Frater dari Tilburg*) no sambua wa'awösa ba wa'alowalangi (li Indonesia *religius*) bakha ba Gereja Katolik, ya'ia da'ö iramatua sangoniagö fa'aurira khö Keriso faoma hölu si lö mamalö (li Indonesia *kaul kekal*), irege lö mongambatö ira.

Ba Danö Niha so ndra frater SCMM andre ba Jln. Karet ba Gunungsitoli. Tuho halöŵöra ya'ia mohalöŵö tobali guru ba zekola (SD, SMP, SMA). Ya'ira zamasindro Asrama Don Bosco. Karet, SMP Bunga Mawar ba SMA St. Xaverius ba Gunungsitoli.

Ifasindro kongregasi CMM andre me 1844 Uskup Joannes Zwijsen ba Tilburg, Belanda. I'ila wa arakhagö fefu niha samati si so ba paroki-nia no niha si lumana. Börö da'ö si tobali nönö-nönö khö ndra Suster SCMM nifasindronia me 1832 ifasindro wa'awösa wa'alowalangi ndramatua. Awö ndra Suster SCMM mohalöŵö ndra frater andre tobali sondrönia'ö ba gödo zofökhö (li Indonesia *rumahsakit*), gödo ndraono si lö ama ba ina, gödo ndraono si rake boto (li Indonesia *cacat*) ba gödo niha sagatua. 

Iada'a no so ndra frater CMM andre ba zi sagörö ulidanö: Belanda, Belgia, Brasil, Indonesia, Kenya, Tanzania, Namibia, Timor Leste ba ba Zambia. Ato ira zohalöŵö ba zekola, bahiza so göi zohalöŵö tobali samaeri zofökhö (li Indonesia *perawat*) ma same'e ngawalö wamahaö sanandrösa ba wohalöŵö ba danö (li Indonesia *pertanian*) ma zui same'e famahaö fa'alowalangi (li Indonesia *pembinaan pastoral*).

Tola ta'ila hadia samösa niha tefaböbö ba wa'awösa Frater CMM na labe'e furi döira CMM, simane töi Fr. Daniel Telaumbanua, CMM.

## Khai-khai baero

* Frater CMM: https://www.cmmbrothers.org/?lang=id
* Nahia so ndra Frater CMM ba Indonesia: https://www.cmmbrothers.org/fraters-wereldwijd/indonesie/?lang=id

## Umbu
Antropologi

**Antropologi** no sambua wangosili nitandrösaigö ba niha, duma-dumania fefu zi fakhai ba gamuatania ma botonia (nifotöi *biologi*), ma zui sanandrösa ba hada awö ngawalö do'ölöŵa si so ya'ia bakha (nifotöi *budaya*), ma sanandrösa ndra sowanua si fasui ya'ia (nifotöi *sosial*) awö li ni'oguna'önia (nifotöi *linguistik*), he si so iada'a ba he si so ba zi lalö, fao ba da'ö spesies niha bö'ö si so ba zi lalö. I'osisi'ö *antropologi sosial* hewisa zi to'ölönia gamuata niha, ba i'osisi'ö *antropologi budaya* hadia geluaha ngawalö do'ölöŵa ba hada, fao ba da'ö goi-goi awö bosi (nifotöi *nilai*). Ma'ökhö asese la'osambua manö da'a fefu tobali "antropologi sosio-budaya". Bakha ba *antropologi linguistik* la'osili hewisa iwöwöi wa'auri fariawösa (*sosial*) li ni'oguna'ö niha. Bakha ba *antropologi biologis* ma zui *antropologi fisik* la'osili hewisa waö-waö wamanöi mboto niha.

Bakha ba *antrolopologi arkeologis* sasese göi lafotöi *antropologi götö föna* la'osili hadia ia zi no lafazökhi niha ndrege zi tola ta'ila ba ngawalö wakake ma lahe niröira furi (*arkeologi*). Lafaogö *arkeologi* da'a bakha ba *antropologi* ba Amerika Utara ba ba Asia. Fabö'ö ba Eropa, arkeologi no sambua bolo wamahaö samösa, ma zui lafaogö ia barö *sejarah* ma *paleontologi*.

## Umbu
Zoologi

**Zoologi** no sambua wangosili nitandrösaigö ba ngawalö gaurifö ba danö. Fao ba wagosili andre anatomi,, famöfö'ö ngawalö gaurifö andrö, hadia nilaura, heza muzawili ira, ba hewisa gamakhaitara ba ngawalö zauri si fasui ya'ira. Zoologi no sambua ndraha biologi. Töi andre tehalö moroi ba li Yunani ζῷον (zōion), eluahania aurifö (ma ba Zura Ni'amoni'ö satua latötöi ia utu-ndru'u), ba λόγος (logos), eluahania fangi'ila ma fangosili.

Heŵa'ae lö aetu adöni dödö niha ba gaurifö ba la'oguna'ö wangi'ilara ba wamauwu aurifö tobali urifö, famahaö nifotöi zoologi awena tebörögö khö Aristoteles ba danö Yunani. I'osisi'ö hewisa mbotora awö guna ndroto-ndroto mboto andrö, ba hewisa wanöira, hewisa la'iagö ba lafaudugö ira ba nahia toröi ira. Hiza zoologi si so khöda ma'ökhö tebörögö mato ha'uga ngaotu fakhe si lalö ba ginötö ndra Carl Linnaeus, Antonie van Leeuwenhoek, Robert Hooke, Charles Darwin, Gregor Mendel ba ato nasa gere wamahaö bö'ö.

Iada'a so nasa wamahaö barö zoologi: so nifotöi "klasifisikasi" ma "taksonomi" (famöfö'ö gaurifö ba danö), "fisiologi" (famahaö sanandrösa ba mboto, töla ba nagole), "biokimia" (famahaö sanandrösa ba *proses* kimia salua bakha ba mboto gaurifö) awö "evolusi" (famahaö sanandrösa ba hewisa manöi ba tefabö'ö sara gurifö i'otarai me föna irugi iada'a, duma-dumania hewisa tola so manö gafi wofo, btn.).

## Umbu
Aurifö

**Aurifö** no fefu zauri ba danö si tenga niha ba tenga sinumbua. Ba gaurifö fao gurifö ba si tenga urifö. Urifö no aurifö nifaliaro niha ba nomo simane bawi, manu, asu, btn. Lafotöi ia urifö me si lötolalö'ö *la'uri* ira, eluahania lahönagö göra. Aurifö bö'ö si tenga urifö auri ba danö duma-dumania arawi, fofo, ba'e, btn. si so ba gatua, ma zui i'a, baeŵa, uro, btn. sauri ba nidanö, ba fefu gaurifö bö'ö side-ide simane sikhö, ulö-ulö, ndri, btn. Fao nasa ba da'ö dungö, bakteri ba virus.

## Utu ndru'u

Me ifo'eluaha Zura Ni'amoni'ö ba li Niha Heinrich Sundermann, i'oguna'ö wehede "utu ndru'u" tobali töi fefu zaliŵa-liŵa ba danö (li Indonesia "binatang", li Inggris "animal").

Hiza töi utu ndru'u ambö faudu ba wanötöi fefu zaliŵa-liŵa ba danö me utu no töi zaliŵa-liŵa ba danö side-ide sibai. Lö faudu tatötöi harimo, singo ma gaza tobali utu ndru'u, börö me egebua sibai ira.

Baero da'ö aurifö bö'ö simane i'a ba nasi, lö auri ira ba ndru'u, eluahania tenga utu ndru'u ira. Simanö göi wofo sauri ba hogu geu, tenga utu ndru'u ira.

Andrö wa abölö fagöna na tatötöi **aurifö** fefu zaliŵa-liŵa ba danö, he sauri ba nomo ni'uri niha, he sauri ba ndru'u, ba gatua, ba hogu geu, bakha ba nidanö ba bakha ba nasi.

## Galeri


Berkas:Red roan horse trotting.jpg|Kudo: aurifö sebua boto nifotöi urifö
Berkas:Superb fairy wren2 LiquidGhoul.jpg|Fofo: aurifö si tola muhombo
Berkas:Georgia Aquarium - Giant Grouper.jpg|I'a: aurifö sauri ba nasi
Berkas:Insects collage.jpg|Ngawalö gaurifö bö'ö
Suster OSF

**Suster OSF** ma töinia safönu "Kongregasi Suster Fransiskanes Sibolga OSF" no sambua wa'awösa fa'alowalangi si so bakha ba Gereja Katolik, ya'ia da'ö ira'alawe sangoniagö fa'aurira khö Keriso faoma hölu si lö mamalö (li Indonesia *kaul kekal*), irege lö mongambatö ira.

So ndra suster OSF andre ba mato ha'uga nahia ba Indonesia (Nias, Sumatera ba ba Jawa). Ba Danö Niha so ira ba Idanö Gawo, ba Gidö,  ba Ombölata'ulu, Gunungsitoli ba ba Pulau Tello. Tuho halöŵöra ya'ia ba wanga'asogö klinik, sekola (töra-töra TK), asrama ba famaeri ndraono si lö ama si lö ina awö ndraono si lumana.

I'otarai Juni 2023 dadaoma wamatörö khönia molo'ö huku Gereja ni'etu'ö Paus tetou'ö ba danga Uskup Sibolga si so ba Ziboga.

Mufasindro wa'awösa ndra suster andre ba danö Jerman me 1848 ba dadaomania so ba danö Reute am Bad Waldsee si so ba Baden-Württemberg, Jerman. Moroi ba da'ö muzawili ira ba danö Jerman awö Brasil ba i'otarai 1964 ba danö Indonesia.

Tola ta'ila hadia tefaböbö samösa suster ba wa'awösa andre na labe'e furi döira OSF.

## Basoŵa

* *Franziskanerinnen. Kloster Reute-Bad Waldsee*. (= Veröffentlichungen des Stadtarchivs Bad Waldsee; Nr. 9) Eppe, Bergatreute 1994, ISBN 3-89089-024-5. 

## Khai-khai baero

* OSF ba Sibolga/Nias: https://www.suster-osf.sibolga.org 
* OSF ba Jerman: https://www.kloster-reute.de 

## Umbu
Frater

**Frater** (asese te'adogoi'ö ia **Fr.**) no töi fogaoni khö ndramatua bakha ba Gereja Katolik si tefaböbö ba sambua wa'awösa fa'alowalangi nifotöi Ordo ma zui Kongregasi.

So sambua Kongregasi ndra Frater ba Danö Niha ya'ia da'ö ira Frater CMM si so ba Jln. Karet ba Gunungsitoli

Baero kongregasi ndra frater, so göi niha bö'ö nifotöi frater, ya'ia da'ö ya'ira si so ba wamahaö filosofi ba ba teologi sedöna tobali ere ba zi so föna. Famahaö tobali ere bakha ba Gereja Katolik tola irugi 9 fakhe. Gasa-gasa da'ö lakaoni frater ira zedöna tobali ere andre. Na no dania labayoini ira tobali ere, ba lakaoni ira Pastor ma na anggota Kongregasi ma Ordo ira ba asese göi lakaoni khöra Pater.

## Töi frater

Töi *frater* tehalö moroi ba li Latin, li soya la'oguna'ö niha bakha ba Gereja töra 1500 fakhe. *Frater* eluahania talifusö ira matua. Ba wolo'ö ni'oroi'ö Yesu samösa me imane, "Ba böi ndramube'e töimi samahaö, ha sa samösa zamahaö ya'ami, ba *si fatalifusö ami fefu*" (), andrö wa oi lakaoni nawöra ya'ira si tefaböbö ba wa'awösa fa'alowalangi andrö *frater*, eluahania talifusö.

## Oroita wehede

Fehede frater tohare ba khöda ni'ohe ndra niha Belanda. Frater eluahania talifusö iramatua (simanö göi wehede suster eluahania talifusö ira'alawe). To'ölö la'oguna'ö da'a bakha ba wa'awösa fa'alowalangi nifotöi Kongregasi ma Ordo. Ya'ira andrö latou'ö wa'aurira ba wolo'ö Turia Somuso Dödö irege laröi nomo zatuara ba toröi ira ba nifotöi "biara" ba wangosara'ö tödöra ba wangandrö ba ba wohalöŵö khö Keriso.

## Hölu si lö mamalö

So tölu hölu si lö mamalö (li Indonesia: *kaul kekal*) nifaluara ena'ö tetema'ö ira bakha ba wa'awösa andrö, ya'ia da'ö hölu fa'alumana (li Indonesia: *kemiskinan*), hölu falö-mangowalu (li Indonesia: *kemurnian*) ba hölu falöfaröi (li Indonesia: *ketaatan*).

Faoma hölu **fa'alumana** la'oroma'ö wa lö okhötara zamösana ira. Fefu nisöndrara ba wangalui tetou'ö khö Kongregasi ma Ordo si tefaböbö ira. Lahalö khöra ha nitehegö khöra bakha ba wa'awösa andrö. Lalau da'a si tobali tandra wolohira duma-duma ndra niha Keriso si föföna nitutunö bakha ba Halöŵö Zinenge 2:45.

Faoma hölu **falö-mangowalu** la'oroma'ö wa sindruhu ha sambua dödöra ba wolo'ö Keriso ba börö da'ö laröi wa'auri fongambatösa.

Faoma hölu **falöfaröi** la'oroma'ö wa ya'ira sindruhu labali'ö ira nifahaö solo'ö gofu hadia nifatörö Lowalangi khöra ba wa'aurira, nifa'ema khö ndra sondrönia'ö Kongregasi ma Ordo andrö. Duma-duma khöra Keriso sangositengagö fa'aurinia ena'ö tola ifalua zomasi Nama.

## Faigi göi

* Suster
* Bruder
* Hölu si lö mamalö
* Ordo
* Kongregasi

## Umbu